
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea Ordonanţei Guvernului nr.24/2001 privind impunerea microîntreprinderilor, cu care comisia noastră a fost sesizată în fond cu adresa Biroului Permanent nr.677 din 4 martie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind modificarea Ordonanţei Guvernului nr.24/2001 privind impunerea microîntreprinderilor
Cu adresa nr.677 din 4 martie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea Ordonanţei Guvernului nr.24/2001 privind impunerea microîntreprinderilor.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind modificarea Ordonanţei Guvernului nr.24/2001 privind impunerea microîntreprinderilor, în şedinţa din  14 mai 2003, comisia a hotărât, cu unanimitate de voturi, respingerea din următoarele considerente:
- conform art.36 din Legea nr.414/2002 privind impozitul pe profit au fost abrogate dispoziţiile art.6 alin.(1) lit.c) din Ordonanţa de urgenţă a Guvernului nr.24/1998 privind regimul zonelor defavorizate, astfel încât nu mai sunt acordate facilităţile privind scutirea de la plata impozitului pe profit pentru persoanele juridice care au sediul sau îşi desfăşoară activitatea în zonele defavorizate, cu excepţia investitorilor care au obţinut certificatul permanent de investitor în zona defavorizată, înainte de 1 iulie 2002. Modificarea art.1 alin.(3) din Ordonanţa Guvernului nr.24/2001, în sensul completării dispoziţiilor privind persoanele juridice care nu intră sub incidenţa ordonanţei prin includerea în această categorie a persoanelor din zonele defavorizate ar însemna instituirea unei poziţii dezavantajoase pentru microîntreprinderile care  - ulterior datei de 1 iulie 2002 – şi-au stabilit sediul sau îşi desfăşoară activitatea în zonele defavorizate, ceea ce contravine scopului pentru care au fost elaborate strategiile de dezvoltare din zonele defavorizate;

- completarea alineatului 2 al art.4 nu mai este necesară, deoarece cerinţa îndeplinirii condiţiilor prevăzute la art.1 alin.(1) lit.a), b) şi d) este reglementată deja în art.1 alin.(2) din Ordonanţa Guvernului nr.24/2001, aşa cum a fost modificat prin Legea nr.111/2003, astfel: „Persoanele juridice înfiinţate în cursul unui an fiscal beneficiază de prevederile prezentei ordonanţe dacă îndeplinesc condiţiile prevăzute la lit.a), b) şi d) ale alin.(1) la momentul constituirii”.

- considerăm că reglementarea regularizării diferenţei de impozit la data depunerii bilanţului contabil anual nu se justifică, având în vedere că, potrivit textului art.1 alin.(5) din Ordonanţa Guvernului nr.24/2001, aşa cum a fost modificat de Legea nr.111/2003, „în cazul în care, în cursul anului fiscal, una dintre condiţiile impuse nu mai este îndeplinită, contribuabilul are obligaţia de a păstra pentru anul fiscal respectiv regimul de impozitare pentru care a optat, fără posibilitatea de a beneficia pentru perioada următoare de prevederile prezentei ordonanţe, chiar dacă ulterior îndeplineşte condiţiile menţionate la alin.(1)”. Prin urmare, nu poate fi vorba de regularizarea impozitului datorat întrucât într-un an fiscal se aplică un singur regim de impunere;
- excluderea de la aplicarea prevederilor Ordonanţei Guvernului nr.24/2001 a persoanele juridice din zonele defavorizate care deţin certificate de investitor ar implica o diminuare a impozitului pe venit încasat cu aproximativ 94 miliarde de lei. În această situaţie, potrivit Legii nr.500/2002 privind finanţele publice, iniţiatorul propunerii legislative avea obligaţia de a prevedea şi mijloacele necesare pentru acoperirea minusului de venituri.

Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Popescu Luminiţa
          Titirişcă Gabriela

